정조 10년 · 목
刑曹啓言。醴泉郡罪人私奴仁得。打殺丁載範節次。旣已承疑。請依法典照律。報議政府詳覆施行。開城府罪人盧穳閔光國柳千才等。戕殺苧商申鐵李敏華等節次。旣已承款。請依新須受敎照律。報議政府詳覆施行。竝允之。又啓言。長鬐縣張小斤獄事。到今五年之後。換定元犯。有違格例。請上裁。敎以成獄五年。換定元犯。在所愼審。更令新道伯。參考獄案。因探物情。具意見狀聞後稟處。又啓言。祥原郡李甲得獄事。款服已久之後。縱妻擊錚。誣辭登聞。尤極巧惡。請各別同推。期於得情。敎以當初措辭判下。出於重名分之意。而道啓旣如此。依前同推。期於得情。又啓言。蔚珍縣林已三獄事。檢案明白。詞證具備。請更加嚴訊。期於得情。又啓言。平壤府康貴同獄事。所謂可疑者。無足可疑。所謂自明者。非所自明。請依前同推。期於得情。竝允之。又啓言。古阜郡官婢得伊獄事。道臣審理之啓。以扶倫伸法。有難兩全。爲持疑之端者。亦有所據。而獄體至重。終難容貸。請依前同推。期於取服。敎以道啓。旣以失刑爲小。傷倫爲大爲言。在朝家敦風俗重民命之道。烏可不從施。此囚。令道臣加刑一次酌決。又啓言。三登縣尹亨富獄事。依下敎發遣郎廳。問議于時原任大臣。則左議政洪樂性以爲。此獄。實因旣不明執。元犯無以斷定。以臣病思之昏短。末由詳細敷陳云。領敦寧鄭存謙。判府事徐命善李福源俱以爲。此獄。實因屢變。元犯互換。金永世雖曰逃走。多方跟捕。兩造辨質。此是不可已之事云。判府事金熤以爲。此所謂獄之疑者。古聖王罪疑惟輕者。實出於不得已也。獄體甚重。獄情甚疑。不敢質言云。臣等詳閱文案。疑晦轉深。請令道臣。跟捕永世與亨富。更加嚴覈。期於得情。敎以遲待在逃之永世。欲決在囚之亨富。亨富之瘐斃獄中。固無疑。大抵永世。卽丏乞不自存之類。至今生在。亦未可必。以此以彼。此獄但當考文案決折。更令道伯。除尋常親執按閱。求諸面稽言聽。參以輿論物情。別具意見。論理狀聞。又啓言。龍仁縣鄭益漢獄事。道臣跋辭中三條之說。俱爲落空。則傷倫之變。尤宜嚴繩云者。眞是的確之論。請各別嚴訊。期於取服。敎以殺死者。倖逭償命。無以慰幽鬱。況此獄。痕損如彼其狼藉。參證若是其分明。而然猶付之審恤之科。不嫌其頻複。庚子冬。已行査矣。甲辰春。又審理矣。椎打轉爲痕損。縳置仍成參證故。不得已。姑令依前同推。昨秋又因其妻之上言。更令行査。査狀入啓之後。經歲留中。尙未判下。蓋欲求生必死。起疑於無疑也。上言中三條稱冤之端。雖甚無據。亦似有理。其叔光會。雖無參涉之跡。往見於未死之前。則安知無下手之擧乎。此一可疑也。作穴流血云云。內腫內潰云云。明知出於發明之遁辭。而反考各人供招。未可謂之十分端的。此二可疑也。且法理自法理。情理自情理。一或放過。均爲干和。才見益漢妻原情。至于今爲之絕惻燕爾未踰數朔。夫爲一律重囚。今至八年之久。則不待其再度鳴冤。而茹冤合痛。可以推知。若使益漢。徑斃於拷掠之時。則是法理情理。而無所伸。而干和又自如矣。朝家不忍爲此。且況兩條疑端。抑或爲一今傳輕之階梯。然則法理較情理。自有輕重之殊。王政所先。莫重於人倫。失刑之歎。有不足恤。龍仁縣殺獄罪人鄭益漢。令道臣捉致營庭。加刑一次。待拷訊限滿減死定配。上言李召史。同時招致。曉諭判付辭意放送。擧行形止。仍令狀聞。又啓言。通津府朴舜佐獄事。詞證明白。少無疑晦。而乃敢縱妻登聞。萬萬兇獰。請依前同推。期於得情。通津前府使朴晉陽。檢驗事體。何等至重。而退吏參涉。誠爲驚駭。金浦郡守兪漢緯。雖係兼官。難免曚然。竝移義禁府處之。敎以此獄。無論犯人之稱冤與否。與村漢勢均者。尋常鬪閧。大有間焉。雖以朝家審恤之意。有難遽付生議。依回啓施行。檢官拿處事。亦爲依施。又啓言。安峽縣李堰獄事。原情定律。實非可疑於償命。以律文中殺妹姪條酌處。恐合事宜。而道臣業已成獄錄啓。獄體至重。臣曺不敢擅便。敎以道狀則欲置償命之科。曺啓則反屬貸死之律。未知於何的從。法理之外。情狀絕悖。情狀之外。亦關倫理。似此獄案。有難遽決。卿與亞三堂。具意見論理回啓。又啓言。罪人奴得福。誣告上典。欲爲成獄。情節旣已承服。請依例結案取招後稟處。敎以後坐起時。具格啓聞。又啓言。公山府朴千根獄事。今旣輸款。所當詳覆施行。而所謂金允得者。論其罪惡。無異元犯。同謀二字。一向抵賴。萬萬兇頑。請令道臣。嚴訊取服。一體具格啓聞後稟處。敎以依回啓。更令該道。詳覈狀聞。又啓言。明川府崔奉龍獄事。傷處狼藉。詞證俱備。不待刑杖。箇箇承款。而臨結變辭。情狀巧惡。請令道臣。嚴刑得情。允之。又啓言。卽見全羅監司李在學査啓。則擊錚人金圭完所陳南原府六條弊瘼。語意之挾雜。事例之爽實。不一而足。蓋自紙所之役。而有三廳之債。因三廳之債。而致還穀之用。名色雖殊。弊源則一。釐弊之策。今方講究。補民廳結米。一從民願收捧之意。嚴關定式。而三廳還穀。當初創始。實出防役之意。而還穀事體。本自嚴重。現發之後。不可以年久襲謬。置而不論。戊辰以後府使身故人外。竝令攸司稟處。至於紙廳所負還米。補民廳勒捧價錢。煙戶廳之白徵遺惠錢之一無本錢。邑稅米之三倍其價等說。總歸落空。自服誣罔云矣。渠以遐土奸民。憑藉邑瘼。挾私登聞。萬萬痛惡。圭完請依道啓。使之嚴懲。戊辰以後當該府使身故人外。竝移義禁府處之。敎以間因事故。尙未半下。昨夜聞前伯之說。大抵弊瘼則固有之。此則道伯存焉。自可矯革。不必上煩朝家處分。査啓諸條中亦不無款晦之端。以此以彼。不足更事査閱。此啓目勿施。令道臣從便決給。俾無更訴之弊。又啓言。忠淸監司金光默。以瑞山縣李召史原情査啓矣。李女元是徐哥之婢。贖良背頉文蹟昭昭。而李若采粧撰之計。營査之下。綻露無餘。生慾於橫財。肆虐於寡女。究厥所爲。節節無據。請依道啓。若采照律嚴處。李女侵斥訟官。誣稱惡刑之罪。亦令勘處。從之。敎以李若采等。令道臣除尋常親執嚴刑後。各別重繩。此胡大事。至於再煩上徹。此無他。當初行査。未免容護而然。民習之猥屑姑捨是。外邑擧行之慢忽。極爲駭然。不可以本事之出於訟女之口。置之不論。當該査官。令道臣指名現告後。自本曹草記論罪。又啓言。慶尙監司鄭昌順。以漆谷府黃載楹原情査啓矣。載楹之爲父稱冤。專在於不遵典則。濫用大杖。而所謂現納之杖。落空於各人之招。旣詳於該道之査。催科施杖。自是應行之事。示警決笞。不越自斷之數。則乘怒濫殺云者。全不成說。而敢生讎法之計。誠極駭痛。載楹。請依道啓嚴刑定配。又啓言。忠淸監司金光默。以公山縣李東根上言査啓矣。東根旣是饒居之人。乃於其祖人葬之地。欲免本主索價之若。構虛捏無。號籲輦路之傍。及其行査。情狀綻露。誣訴之罪。箇箇自服。請今考律嚴處。李宗爕等凶孼職銜。肆然具書者。亦甚駭憤。一體重勘。竝允之。又啓言。京畿監司徐有防。以富平府賓大山上言査啓矣。大山兄大興。敢侮寡婦之孤弱。欲肆惡少之强暴。始也假鬼魅而昡之。終焉露身形而試之。及至呈官。自知難免。則縱父乞哀。登高醜辱。究厥情狀。誠極痛惡。請依道啓各別嚴刑。期於取服後照律。其弟大山誣罔登聞之罪。亦令懲治。敎以欲奸計未行。尙異於行奸奸未成。況此本事。亦未可謂欲奸。原公事經歲留中。許久滯囚足懲其强暴之習苟欲勘律律無可施似此䵝䵢之事。付之疑晦之科。不害爲方便之政。賓大興。申飭邑宰。各別治罪放送事。分付道臣。○禮曹啓言。忠淸監司金光默。以天安郡贈參判兪後揚子應采孝行査啓矣。後揚盡孝移忠。實蹟昭載於文獻錄。而其子應采懿行趾美。前後邑宰道伯之致敬致禮。有足可信。請竝施旌閭之典。又啓言。京畿監司徐有防。以楊州牧申氏烈行査啓矣。申氏當其夫死翌日。雍容處死。誠爲可嘉。請特施旌閭之典。幷允之。又啓言。因衿川縣幼學宋學孫上言。有更考別單論理草記之命矣。故士人宋秀誨。父病而嘗糞。母疾而吮瘡。及其居喪。泣血侍墓。至於不勝喪。其孝行可謂卓異矣。施以旌褒之典。恐無不可。而初旣置之於癸卯今等之時。末又見阻於甲辰覆啓之日。臣曺不敢擅便。敎以旌閭可也。又啓言。全羅前監司李在學。以長興府權氏烈行査啓矣。權氏之復讎立嗣。不食取義。可謂卓異。而文道光之作故。在於戊辰年間。而甲辰之距戊辰。爲三十七年之久。今以權氏之死於夫死之月。許以殉夫之烈。施以旌閭之典。則恩典恐歸於太濫。請置之。敎以辦死於復讎之後固卓如。何論年久與否。此讀書丈夫之所難爲。況婦女乎。似此貞節。寧忍泯沒。其在勵風俗聳瞻聆之道。不可不亟擧棹楔之典。卽今該道。分付邑倅。就長興權氏家。旌其閭。形止使之報來後狀聞。又啓言。全羅前監司李在學。以長城縣孔弼章孝行査啓矣。弼章之親疾血指。年老廬墓。足見實行之可稱。而莫重恩典。恐難遽議。請置之。又啓言。全羅前監司李在學。以南原府故進士韓尙箕孝行査啓矣。尙箕親癠斷脂。乃是孝行之一節。旌褒之恩。有難輕議。請置之。竝允之。又啓言。北部故學生劉益曄妻玄氏。癸卯孝烈狀單分等時。有考例稟處之命矣。取考原單。則玄氏知其夫病篤。先爲飮毒溘然。溯考前例。則在前如此之人。皆以旌閭分等故。今亦抄入於旌閭秩矣。允之。又啓言。京畿監司徐有防孝烈狀啓中。豐德故士人李元耇。初以金元耇書之。中間又以李元耇書之故。詳考其該府所報。則李元耇的實。奏御文字。有姓字之誤書。請該道臣推考。允之。○敎曰。式年孝烈抄啓。一依署經例。就議大臣後。人侍裁決。謹遵 先朝受敎爲之。而今年則春初抄啓之後。間因事故。尙今留中。而不可踰此歲。近日極寒。有難終日登筵稟處。元別單還下禮堂。就議領相家。分等之中。如有可以附陳意見者。以大臣意。自本曹草記。又敎曰。明日欲行次對。以孝烈抄啓別單。才令禮堂。就議于卿。其間似未考閱。再明 慈殿誕辰相値。次對三四明間欲爲之。候班則勿爲來參事。待開門。遣史官傳諭于領議政。